Kort efter klokken 17 fik Nordjyllands Politi en anmeldelse om et røveri mod Spar Nord på Himmerlandsgade i Aars. Flere patruljevogne blev sendt til stedet, men inden politiet nåede frem, stak gerningsmændene af. - Umiddelbart tyder det på, at de er kommet ind via bankens bagside, hvor de har knust en rude, fortæller vagtchef Karsten Højrup Kristensen. Da bankens personale hørte ruden blive knust, fortrak det til et afsides lokale og kom derfor ikke i umiddelbar kontakt med røverne. Derfor havde røverne frit spil til at forsyne sig i bankens kasse. Ifølge vidner slap de afsted med to plasticposer med penge. Røverne stak af gennem et nærliggende parkanlæg. De kørte i en sølvgrå Citroen C4 Picasso, som blev stjålet i Arden-området onsdag aften. Politiet har ikke fået et brugbart signalement af røverne, da de var maskerede. Så nu vil man meget gerne høre fra vidner - både til torsdagens røveri, og fra vidner der kender til tyveriet af den sølvgrå Citroen. Nordjyllands Politi kan kontaktes på telefon 1-1-4.

Referat:
To maskerede mænd brød torsdag ind i Spar Nord i Aars - og stak af med et ukendt beløb.